钦定古今图书集成/方舆汇编/职方典/第1070卷 > 《龙头岩记》宋·杨时
## 钦定古今图书集成/方舆汇编/职方典/第1070卷 > 《龙头岩记》宋·杨时

县城之东南有龙头岩者，昔显德间，邑人设像于其
中，冶金镂木为钟鼓，以警朝夕。旁有隙地，可以种艺
稼穑，僧之居此者，足以衣食焉。自熙宁以来，旁之地
为渔利者所夺，而僧之居是岩者无以济朝夕，遂弃
而之他，其后亦莫有守者。故岩之左右前后，薪木者
不禁剪伐，凌践，竹木无有遗糵。于是岩之丑形，如张
口待哺，耸据于东南之隅，邑人病之而未暇葺。熙宁
丁巳，封内有警，市人惶骇，无一日安其居。县令吴侯
来，始为之还定安集之，而民复得其所。及贼平，闾巷
父老用日者之言，以为是祸也，斯岩实召之。遂闻于
公，请县之僧可淳者使葺之。于是作堂于岩腹，列木
为像以镇之，所谓“均庆禅祖”是也。复作亭于岩股，以
待往来之游观者。落成，而僧可淳者求予文以志之。
乃为之言曰：“物之废兴，无巨细皆有数焉，非人力之
所能为也。穷山川，聚土石，顽然无关于利害，而谓能
致祸福于百里之民，岂其然耶？盖人之所欲完以葺
于是者，数实然也。不然，则如之何而人乐为之也？且
盗贼之兴，其渐固非”一日矣。肆凶怙力之民，慢令侮
禁，相视以成俗，其御之也，在得其术而已。使后之长
是邑者皆如吴侯，则彼之肆凶怙力者，方遁形隐迹
之不暇，尚安能病民哉？使无术以御之，则盗贼之兴
有在矣，斯岩者何与焉？以步仞之虚，而层轩叠径，云
烟杳霭之间，幽崖搴磴，乃若绘画。远至于井邑之繁，
谿山之秀，环目而尽得之，则又足为游观之称美矣。
故予因书其废兴之由，以示往来者，使观之无惑焉。